Ramaphosa regverdig R2 miljard vir BBP-beskermingPres. Cyril Ramaphosa (Foto: Elmond Jiyane/GCIS) Pres. Cyril Ramaphosa het blykbaar geen probleem daarmee dat byna R2 miljard van die Suid-Afrikaanse Polisiediens (SAPD) se begroting bestee is aan beskermingsdienste vir kabinetsministers, adjunkministers en ander hooggeplaastes nie. Hy dink ook nie dis hoegenaamd nodig om Bheki Cele, die minister van polisie, in die pad te steek nadat daar sedert sy aanstelling in 2018 elke jaar R600 miljoen aan spyseniering en verblyf vir polisiebeamptes bestee is nie. “Soos alle ander uitgawes in die SAPD se begroting, is spyseniering en verblyf ŉ normale deel van die koste van die bestuur van ŉ polisiediens. Daar is geen rede om ŉ minister te vervang op grond van uitgawes wat deel vorm van die operasionele vereistes van ŉ polisiediens nie.” Dít was Ramaphosa se antwoord op ŉ onlangse parlementêre vraag van John Steenhuisen, leier van die opposisieparty. Steenhuisen het die president in dié vraag spesifiek gepols oor die bedrae wat aan spyseniering en verblyf bestee word terwyl “speurders en reserviste verminder word” en al hoe meer Suid-Afrikaners verkrag en vermoor word. Ramaphosa het egter in sy antwoord volgehou dat die uitgawes “aangegaan is in die vervulling van die grondwetlike en statutêre verantwoordelikhede van die polisie”. Dít sluit in gevalle waar polisieministers weg van hul normale werkplek ontplooi en gehuisves word soos met die onluste in KwaZulu-Natal, reaksie op die Covid-19-pandemie en die beveiliging van die nasionale en plaaslike regeringsverkiesings, het hy verduidelik. Beskermingsdienste vir ministers Steenhuisen wou óók by die president weet hoe sy regering die besteding van byna R2 miljard aan beskermingsdienste vir ministers, adjunkministers en ander hooggeplaastes regverdig. Ramaphosa het hierop geantwoord dat die beskermingsdienste maar 2% van die polisie se begroting uitmaak. Hy het ook gesê dit is algemene praktyk in jurisdiksies oor die hele wêreld dat voldoende beskerming aan amptenare gebied word wie se persoonlike veiligheid moontlik in gevaar kan wees weens die posisies wat hulle beklee. Dit sluit in die voorsiening van beskermingsdienste vir die president, adjunkpresident, voormalige presidente en voormalige adjunkpresidente, besoekende staatshoofde en hul gades, asook 62 nasionale hooggeplaastes. Dié hooggeplaastes sluit volgens Ramaphosa 28 ministers, 34 adjunkministers, die speaker van die parlement, die adjunkspeaker van die parlement, die voorsitter en ondervoorsitter van die Nasionale Raad van Provinsies, 124 provinsiale hooggeplaastes, waaronder premiers en LUR’e, asook ad hoc- en buitelandse hooggeplaastes wat Suid-Afrika besoek. Daar word ook beskermingsdienste verskaf aan die hoofregter, die voormalige hoofregter, die regters van die Konstitusionele Hof, regters-president en president van die hoogste hof van appèl. Die polisie se algehele begroting vir die 2022-’23-boekjaar beloop R100,695 miljard waarvan R3,496 miljard vir beskermings- en veiligheidsdienste is, wat die BBP-beskermingseenheid insluit.